MISERABLES-IV-WEB	Non mos vam a cansar de repetí’c: pensar, mès que mès, ena multitud deseretada e dolorida, padegar-la, autrejar-li aire e lum, estimar-la, agranir magnificaments eth sòn orizon, balhar-li era educacion jos totes es formes possibles, aufrir-li er exemple deth trabalh, jamès eth dera guitèra, amendrir eth pes dera carga individuau, en tot aumentar era nocion dera fin universau, limitar era prauvetat sense limitar era riquesa, crear vasti camps d’activitat publica e populara, auer coma Briareo11 cent mans entà estener- les pertot as aflaquidi e as oprimidi, emplegar eth poder collectiu en aguest gran déuer de daurir talhèrs entà toti es braci, escòles entà totes es aptituds, e laboratòris entà totes es intelligéncies; aumentar eth salari, amendrir eth trabalh, equilibrar eth déuer e er auer, ei a díder, proporcionar eth gòi ar esfòrç, e era hartèra ath besonh; en resumit, hèr a gésser ar aparelh sociau mès claretat e mès benèster en profitament des que patissen e des qu’ignoren; aguesta ei, qu’arrés se’n desbrembe, era prumèra des obligacions frairaus; aguesta ei, qu’ac sàpien es còrs egoïstes, eth prumèr des besonh politics.